Öryggisgæsla hefur verið hert í höfuðborg Indlands eftir mikil átök þar í gær, þegar bændur kröfðust þess að ný sett lög um breytingar í landbúnaði yrðu afnumdar. Tugir þúsunda bænda óku á dráttarvélum í gegnum vegatálma lögreglu.
Öryggisgæsla hefur verð hert í Nýju Delí, höfuðborg Indlands, og helstu vegir til og frá borginni verið lokaðir til að koma í veg fyrir átök líkt og í gær, þegar tugþúsundir bænda fóru um götur til að mótmæla breytingum á lögum um landbúnað sem bændur telja að sé einkum stórfyrirtækjum í hag.
Bændur óku dráttarvélum í gegnum vegatálma í borginni í gær og til átaka kom milli þeirra og lögreglu. Einn úr liði bænda lét lífið, en margir meiddust í átökunum, þar af 86 lögreglumenn. Undir kvöld drógu bændur sig í hlé og héldu til búða utan borgarinnar. Stjórnvöld hafa búið sig undir frekari átök í dag og hafa kallað út öryggissveitir lögreglu til aðstoðar. Bændur efndu einnig til mótmæla í Mumbai og Bangalore, auk þess sem víða var mótmælt í Haryana-ríki í norðurhluta landsins. Öll umræða um breytingar í landbúnaði er afar viðkvæm á Indlandi, en um 70 prósent landsmanna hafa lífsviðurværi sitt af landbúnaði á einn eða annan hátt. Stjórnvöld segja að breytingarnar séu bændum til góða og gefi kost á að vera með bein viðskipti við einkaaðila í stað ríkisfyrirtækja. Stór hluti bænda telur hins vegar að stórfyrirtæki eigi eftir að stýra verðinu. Málið þykir hið vandræðalegasta fyrir Narendra Modi forsætisráðherra og stjórn hans. Hann hefur boðist til að fresta gildistöku laganna um hálft annað ár, en bændur vilja þau afnumin.
Öryggisgæsla hefur verið hert í höfuðborg Indlands eftir hörð átök þar í gær, þegar bændur kröfðust þess að ný landbúnaðarlög yrðu afnumin. Tugir þúsunda bænda óku á dráttarvélum í gegnum vegatálma lögreglu.